Temeljem članka 28. točka b), članka 7. i članka 24. stavak (1) Zakona o kontroli vanjskotrgovinskog prometa roba dvojne namjene („Službeni glasnik BiH“, broj 53/16) te članka 61. stavak 2. Zakona o upravi („Službeni glasnik BiH“, br. 32/02 i 102/09), ministar vanjske trgovine i ekonomskih odnosa donosi

**NAPUTAK**

**O OBLIKU, SADRŽAJU I VOĐENJU EVIDENCIJE U REGISTRU OSOBA ZA OBAVLJANJE VANJSKOTRGOVINSKOG PROMETA ROBOM DVOJNE NAMJENE**

**Članak 1.**

**(Predmet)**

Naputkom o obliku, sadržaju i vođenju evidencije u registru osoba za obavljanje vanjskotrgovinskog prometa robom dvojne namjene (u daljnjem tekstu: Naputak) propisuje se obveza vođenja evidencija o fizičkim i pravnim osobama koje se bave prometom roba dvojne namjene, obveza vođenja evidencija o svim izdanim dozvolama i ispravama u vanjskotrgovinskom prometu roba dvojne namjene i propisuje sadržaj i oblik evidencija te postupak evidentiranja, u skladu sa odredbama Zakona o kontroli vanjskotrgovinskog prometa roba dvojne namjene („Službeni glasnik BiH“, broj 53/16), (u daljnjem tekstu: Zakon).

**Članak 2.**

**(Značenje izraza)**

Izrazi korišteni u ovom Naputku imaju ista značenja kao i izrazi korišteni u Zakonu.

**Članak 3.**

**(Vrste evidencija)**

Ministarstvo vanjske trgovine i ekonomskih odnosa BiH (u daljnjem tekstu: Ministarstvo), je u obvezi voditi sljedeće vrste evidencija:

a) evidenciju o svim fizičkim i pravnim osobama koje podnose zahtjev za izdavanje dozvola i isprava iz članka 5. Zakona; i

b) evidenciju o izdanim dozvolama i ispravama u vanjskotrgovinskom prometu roba dvojne namjene.

**Članak 4.**

**(Svrha evidentiranja)**

Evidencija se vodi s ciljem olakšavanja postupka izvještavanja nadležnih organa i institucija, sukladno članku 24. Zakona.

**Članak 5.**

**(Sadržaj evidencija o fizičkim i pravnim osobama)**

(1) U Evidenciju o fizičkim i pravnim osobama koje podnose zahtjev za izdavanje dozvola ili isprava unose se sljedeći podatci:

1. redni broj u evidenciji;
2. podatci o podnositelju zahtjeva, i to naziv i sjedište pravnih osoba, odnosno ime i prezime i mjesto prebivališta za fizičke osobe;
3. ime i prezime odgovorne osobe u pravnoj osobi i osobe ovlaštene za vanjskotrgovinski promet.

(2) Prilikom prvog podnošenja zahtjeva za izdavanje dozvola i isprava u vanjskotrgovinskom prometu roba dvojne namjene fizičke su osobe, uz zahtjev, dužne dostaviti ovjerenu kopiju osobne iskaznice i odobrenje nadležnog organa za obavljanje djelatnosti, ako je posebnim zakonskim propisima predviđena obveza pribavljanja odgovarajućeg odobrenja za obavljanje te djelatnosti.

(3) Ako su podnositelji zahtjeva za izdavanje dozvola i isprava u vanjskotrgovinskom prometu roba dvojne namjene pravne osobe, uz prvi podneseni zahtjev, dužne su dostaviti sljedeću dokumentaciju:

1. ovjerenu kopiju rješenja o upisu u sudski registar,
2. dokaz o upisu u Jedinstveni registar obveznika neizravnih poreza,
3. podatke o odgovornim i ovlaštenim osobama i njihovim funkcijama, uz obvezno navođenje podataka o osobi ovlaštenoj za vanjskotrgovinski promet,
4. odobrenje nadležnog organa za obavljanje djelatnosti, ako je posebnim zakonskim propisima predviđena obveza pribavljanja odgovarajućeg odobrenja za obavljanje te djelatnosti.

(4) Podatci iz stavka (3) točka c) ovog članka moraju biti potpisani od strane odgovorne osobe u pravnoj osobi.

(5) Pravne osobe osnovane zakonom ne dostavljaju rješenje o upisu u sudski registar iz stavka (3) točka a) ovog članka, ali su dužne u zahtjevu navesti propis kojim su osnovani.

**Članak 6.**

**(Sadržaj evidencija o izdanim dozvolama i ispravama)**

(1) Za sve vrste dozvola i isprava, koje se izdaju sukladno Zakonu, Ministarstvo vodi posebne evidencije.

(2) U Evidenciju o izdanim dozvolama i ispravama unosi se sljedeće:

a) redni broj dozvole ili isprave;

b) naziv i sjedište pravne osobe, korisnika dozvole ili isprave, odnosno ime i prezime i mjesto prebivališta fizičke osobe;

c) podatci o odgovornoj osobi u pravnoj osobi i osobi ovlaštenoj za vanjskotrgovinski promet;

1. broj i datum podnošenja zahtjeva za izdavanje dozvole ili isprave;
2. podatci o uvozniku, izvozniku i brokeru, ukoliko postoji;
3. podatci o krajnjem korisniku i krajnjoj uporabi;
4. količina, vrsta i vrijednost robe iz dozvole ili isprave;
5. broj dozvole ili isprave, datum izdavanja i rok važenja dozvole ili isprave;
6. realizacija dozvole ili isprave; i
7. napomena, ukoliko postoji potreba za evidentiranjem nekih specifičnih okolnosti.

**Članak 7.**

**(Oblik i način vođenja evidencija)**

(1) Evidencije iz članka 3. ovog Naputka se vode elektronski, u formi tabela.

(2) Unošenje podataka u evidenciju o pravnim i fizičkim osobama koje podnose zahtjev za izdavanje dozvola ili isprava vrši se ažurno, uredno, pregledno, kronološki, odnosno po datumu prijema zahtjeva u Ministarstvu.

(3) Unošenje podataka u evidenciji o izdanim dozvolama i ispravama vrši se ažurno, uredno, pregledno i po rednom broju izdane dozvole ili isprave.

**Članak 8.**

**(Prestanak važenja)**

Stupanjem na snagu ovog Naputka prestaje važenje Naputka o proceduri registracije pravnih i fizičkih osoba za vanjskotrgovinski promet roba i usluga od strateške važnosti za sigurnost Bosne i Hercegovine („Službeni glasnik BiH“, broj 19/10).

**Članak 9.**

**(Stupanje na snagu)**

Ovaj Naputak stupa na snagu osmog dana od dana objavljivanja u „Službenom glasniku BiH“.

Broj: 03-3-02-332/17 **MINISTAR**

26. siječnja 2017. godine **Mirko** **Šarović**

Sarajevo

Objavljeno u „Službenom glasniku BiH“ broj 12/17 od 21. 02. 2017. godine

***Ovaj tekst je za internu uporabu, i na isti se ne može pozivati prilikom službene uporabe***